ДО

МИНИСТЕРСКИЯ СЪВЕТ 

НА РЕПУБЛИКА БЪЛГАРИЯ

Д О К Л А Д

от
ТОДОР ТАГАРЕВ
министър на отбраната
ОТНОСНО: Проект на Постановление на Министерския съвет за изменение и допълнение на Постановление № 183 на Министерския съвет от 07.05.2021 г. за приемане на План за развитие на въоръжените сили на Република България до 2026 г. (обн., ДВ, бр. 38 от 2021 г.).

УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМА ГОСПОЖО ЗАМЕСТНИК МИНИСТЪР - ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане Проект на Постановление на Министерския съвет (ПМС) за изменение и допълнение на Постановление № 183 на Министерския съвет от 07.05.2021 г. за приемане на План за развитие на въоръжените сили на Република България до 2026 г. (обн., ДВ, бр. 38 от 2021 г.), изменен и допълнен с ПМС  № 306 от 30 септември 2022 г. (обн., ДВ, бр. 79 от 04.10.2022 г.).
С Планът се определят функционалната и организационната структура, органите за управление, подчинеността, числеността, дислокацията, въоръжението, техниката и материалните ресурси на структурите на въоръжените сили.  

Съгласно План 2026, на две години (в началото на 2023 г. и 2025 г.) е определено да се извършва преглед за неговото изпълнение, като в зависимост от неговата реализация, ресурсно осигуряване, изпълнението на инвестиционните проекти за модернизация и темповете на освобождаване от излишни имоти, имущества, въоръжения, техника и боеприпаси се оценява необходимостта от неговата актуализация през втория и съответно третия етап.

Въпреки, че План е отворен документ, възможността за неговото адаптиране при изменения в нормативната база и среда на сигурност е ограничена във времеви рамки. Във връзка с резултатите от проведения преглед на изпълнението на План 2026 през първия етап от неговата реализация и с цел осигуряване и развитие на необходимите отбранителни способности, за гарантиране на националната и съюзна сигурност се налагат изменения в параметрите на Плана, съотносими към:
1. Организационната структура на въоръжените сили.
Предложението е насочено към оптимизиране на структурите чрез извършване на организационно-щатни промени през 2023 г., предвид очакваната доставка на първите самолети F-16 Block 70 през 2025 г. и формирането на единна структура за защита на силите и сигурност, посредством обособяването на ескадрила за защита на силите, както и адаптиране на командването и управлението в Командването за логистична поддръжка и усъвършенстване на логистичното осигуряване, насочени към осигуряване изпълнението на ангажиментите на Министерството на отбраната по българското участие в Щабния елемент за интегриране на сили на НАТО (NFIU) и Многонационалната инициативата за съхранение на боеприпаси.

2. В числеността въоръжените сили.

Предлага се реорганизиране с увеличение на числеността на въоръжените сили, свързано с преодоляване на дефицитите от необходимото допълнително специализирано оборудване и неговото обслужване на военния Научно-изследователски кораб, както и  нарастващия контрол по отношение на водачите на МПС и значително увеличаване на изследванията от ВМА на кръвни проби за установяване на концентрацията на алкохол и наркотични вещества, а така също и създаване на отделение по ортопедия и травматология в състава на МБАЛ-Сливен за осъществяване на максимално бърза и адекватна медицинска грижа на военнослужещите.
3. В разпределение на основното въоръжение и бойна техника във въоръжените сили. 
Промени са свързани с повишаване подготовката на курсантите чрез прехвърляне на въздухоплавателни средства от ВВС на ВВВУ „Г. Бенковски“ и актуализиране на Плана  във връзка с настъпилите изменения в разпределението на основното въоръжение и бойна техника във въоръжените сили.
С предложените изменения и допълнения в приложение № 2 „Графици и разчети за развитие на въоръжените сили на Република България до 2026 година” (поверително), към чл. 2 от ПМС № 183/07.05.2021 г. за приемане на План за развитие на въоръжените сили на Република България до 2026 г. (обн., ДВ, бр. 38 от 2021 г.), изменен и допълнен с ПМС  № 306 от 30 септември 2022 г. (обн., ДВ, бр. 79 от 04.10.2022 г.) се повишат способностите на въоръжените сили.
Нарастващият контрол по отношение на водачите на МПС води до значително увеличаване на изследванията от ВМА на кръвни проби за установяване на концентрацията на алкохол и наркотични вещества. Съгласно Наредба № 1/19.07.2017 г. за реда за установяване концентрацията на алкохол в кръвта и/или употребата на наркотични вещества или техни аналози, изследванията на кръвните проби, както и изготвянето в резултат на изпълнение на наредбата химико-токсикологични експертизи, се извършва основно в лабораториите на ВМА. В двете специализирани лаборатории на ВМА – в София и Варна, се извършват над 85 на сто от всички изследвания в страната за 2022 г. За размерите на разходите за извършване на медицинско изследване, за вземане на биологични проби и за извършване на химическо изследване за установяване концентрацията на алкохол в кръвта и/или химико-токсикологично изследване за установяване употребата на наркотични вещества или техни аналози, ВМА предоставя информация на областните дирекции на МВР. Извършените от Военномедицинска академия разходи, произтичащи от изпълнението на Наредба № 1/19.07.2017 г. за реда за установяване концентрацията на алкохол в кръвта и/или употребата на наркотични вещества или техни аналози ще са за сметка на бюджета на Министерството на вътрешните работи за съответната година. За покриване на разходите ще се извършват компенсирани промени по реда на чл. 110, ал. 4 от Закона за публичните финанси между бюджетите на Министерството на отбраната и на Министерството на вътрешните работи.
С проекта на нормативния акт са проведени обществени консултации в 14-дневен срок, съгласно чл. 26, ал. 4 от Закона за нормативните актове, поради неотложното изпълнение на най-спешните и належащи структурни и организационни промени във въоръжените сили още през месец декември 2023 година.
Изпълнението на проекта на акт не води до изменение в целевите стойности на показателите за изпълнение, в т.ч. ключовите индикатори.

Предложеният проект на акт не води до въздействие върху държавния бюджет.

За изпълнението на проекта на акт не са необходими допълнителни разходи/трансфери/други плащания, които да бъдат одобрени по бюджета на Министерството на отбраната за сметка на  бюджети по държавния бюджет.

На основание чл. 35, ал. 1, т. 4, буква „б” от Устройствения правилник на Министерския съвет и на неговата администрация към проекта на постановление е изготвена и приложена финансова обосновка.

С проекта на акт на Министерския съвет не се транспонират актове на Европейския съюз, поради което не се налага изготвянето на справка за съответствие с европейското право.

УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМА ГОСПОЖО ЗАМЕСТНИК МИНИСТЪР - ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Предвид изложеното, на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да разгледа и приеме приложения проект на Постановление на Министерския съвет за изменение и допълнение на Постановление № 183 на Министерския съвет от 07.05.2021 г. за приемане на План за развитие на въоръжените сили на Република България до 2026 г. (обн., ДВ, бр. 38 от 2021 г.), изменен и допълнен с ПМС  № 306 от 30 септември 2022 г. (обн., ДВ, бр. 79 от 04.10.2022 г.).

